b"\n_START_ARTICLE_\nLeukizmas\n_START_PARAGRAPH_\nLeukizmas (angl. Leucism, i\xc5\xa1 gr. \xce\xbb\xce\xb5\xcf\x85\xce\xba\xcf\x8c\xcf\x82, leukos 'baltas')\xc2\xa0\xe2\x80\x93 gyv\xc5\xabno organizmo b\xc5\xabkl\xc4\x97, kai odoje, plaukuose ir plunksnose melanino yra \xc5\xbeymiai ma\xc5\xbeiau nei norma ar visai n\xc4\x97ra. Leukizm\xc4\x85 sukelia recesyvinis alelis. Gyv\xc5\xabnams leukistams b\xc5\xabdingas baltas kailis (plunksnos ar \xc5\xbevynai), ta\xc4\x8diau akys ir kiti organai ar audiniai paprastai normalios spalvos. Tuo tarpu gyv\xc5\xabnams albinosams b\xc5\xabdingos raudonos akys.\n_START_SECTION_\nMechanizmas\n_START_PARAGRAPH_\nLeukizmu vadinami keli fenotipo variantai, kuriuos sukelia pigmentini\xc5\xb3 l\xc4\x85steli\xc5\xb3 diferenciacijos ir/ar migracijos i\xc5\xa1 nervin\xc4\x97s skiauter\xc4\x97s \xc4\xaf od\xc4\x85, plaukus ar plunksnas organizmo vystymosi metu sutrikimai. D\xc4\x97l j\xc5\xb3 visas k\xc5\xabno pavir\xc5\xa1ius (jei nei\xc5\xa1sivysto visos pigmentin\xc4\x97s l\xc4\x85stel\xc4\x97s) ar jo lopai (jei nei\xc5\xa1sivysto atskiros pigmentini\xc5\xb3 l\xc4\x85steli\xc5\xb3 zonos) nebeturi pigmentini\xc5\xb3 l\xc4\x85steli\xc5\xb3, kurios sintetint\xc5\xb3 pigmentus._NEWLINE_Visi pigmentini\xc5\xb3 l\xc4\x85steli\xc5\xb3 tipai diferencijuojasi i\xc5\xa1 t\xc5\xb3 pa\xc4\x8di\xc5\xb3 multipotentini\xc5\xb3 pirmtak\xc5\xb3, tad d\xc4\x97l leukizmo gali suma\xc5\xbe\xc4\x97ti vis\xc5\xb3 tip\xc5\xb3 pigment\xc5\xb3. Tuo leukizmas skiriasi nuo albinizmo, nors juos da\xc5\xbenai painioja. Albinos\xc5\xb3 organizmuose nesintetinamas tik melaninas, nors melanocitai ir melanoforai yra savo vietose. Pvz., r\xc5\xab\xc5\xa1yse, kurios turi dar ir kitoki\xc5\xb3 pigmentini\xc5\xb3 l\xc4\x85steli\xc5\xb3 (pvz., ksantofor\xc5\xb3) albinosai b\xc5\xabna ne visi\xc5\xa1kai balti, o bly\xc5\xa1kiai geltoni._NEWLINE_Da\xc5\xbeniau pasitaiko ne visi\xc5\xa1kas leukizmas (visi\xc5\xa1kai baltas kailis), o dalinis leukizmas (lokalizuota ar dalin\xc4\x97 hipopigmentacija), d\xc4\x97l ko gyv\xc5\xabno kailis turi netaisykling\xc5\xb3 balt\xc5\xb3 d\xc4\x97mi\xc5\xb3. Lik\xc4\x99s kailis b\xc5\xabna normalios spalvos ir normalaus ra\xc5\xa1to. Toks dalinis leukizmas pasirei\xc5\xa1kia kaip ker\xc5\xa1umas. Balto ir normalios spalvos kailio plot\xc5\xb3 santykis gali smarkiai skirtis skirtingose kartose, net t\xc5\xb3 pa\xc4\x8di\xc5\xb3 t\xc4\x97v\xc5\xb3 palikuonyse. Taip b\xc5\xabna arkli\xc5\xb3, karvi\xc5\xb3, \xc5\xa1un\xc5\xb3, miesto varnini\xc5\xb3 pauk\xc5\xa1\xc4\x8di\xc5\xb3, ir karali\xc5\xa1k\xc5\xb3j\xc5\xb3 piton\xc5\xb3 tarpe. Pasitaiko ir daugelyje kit\xc5\xb3 r\xc5\xab\xc5\xa1i\xc5\xb3._NEWLINE_Kitas \xc5\xbeymus albinizmo ir leukizmo skirtumas yra aki\xc5\xb3 spalva. D\xc4\x97l melanino nesintez\xc4\x97s jo tr\xc5\xabksta tiek tinklain\xc4\x97s pigmentiniame sluoksnyje, tiek aki\xc5\xb3 rainel\xc4\x97se, tad albinos\xc5\xb3 akys d\xc4\x97l prasi\xc5\xa1vie\xc4\x8dian\xc4\x8di\xc5\xb3 eritrocit\xc5\xb3 atrodo raudonos. Tuo tarpu daugelio leucistini\xc5\xb3 gyv\xc5\xabn\xc5\xb3 akys yra normalios spalvos. Taip yra tod\xc4\x97l, kad tinklain\xc4\x97s pigmentinio sluoksnio melanocitai kyla ne i\xc5\xa1 nervin\xc4\x97s skiauter\xc4\x97s, o atsipumpuravusios nervinio vamzd\xc5\xbeio dali\xc5\xb3, kurios tampa optin\xc4\x97mis taur\xc4\x97mis, kurios v\xc4\x97liau sudaro aki\xc5\xb3 tinklaines. Kadangi j\xc5\xb3 vystymosi kelias gana nepriklausomas, tod\xc4\x97l j\xc5\xb3 nepaveikia leukizmo prie\xc5\xbeastys._NEWLINE_Genai, kurie mutav\xc4\x99 gali sukelti leukizm\xc4\x85, yra c-kit."